*BÁTASZÉK Város Önkormányzata Képviselő-testületének*

……./2019.(I.31.) önkormányzati r e n d e l e t - tervezete

**a téli rezsicsökkentéshez kapcsolódó költségvetési támogatás elosztásának módjáról és feltételeiről** [[1]](#footnote-1)

Bátaszék Város Önkormányzatának Képviselő-testülete Magyarország Alaptörvénye 32. cikk (2) bekezdésében kapott felhatalmazás alapján, Magyarország Alaptörvénye 32. cikk. (1) bekezdés a) pontjában meghatározott feladatkörében eljárva – a képviselő-testület és szervei szervezeti és működési szabályzatáról szóló 2/2011.(II.1.) önkormányzati rendelet 25. § (4) bekezdésében biztosított véleményezési jogkörében eljáró Pénzügyi és Gazdasági Bizottság, valamint a Szociális Bizottság véleményének kikérésével – a következőket rendeli el:

**1. §** Bátaszék Város Önkormányzatának Képviselő-testülete (továbbiakban: képviselő-testület) Bátaszék közigazgatási területén a Kormány által biztosított téli rezsicsökkentetésben korábban nem részesült, a vezetékes gáz- vagy távfűtéstől eltérő felhasználó háztartások egyszeri, költségvetési támogatása (továbbiakban: támogatás) elosztásának módjáról és feltételeiről szóló szabályokat e rendelet szerint határozza meg.

**2. §** **(1)** E rendeletben foglaltak a Bátaszéki Közös Önkormányzati Hivatalnál 2018. október 15. napjáig benyújtott és az ebr42 önkormányzati rendszeren keresztül továbbított téli rezsicsökkentéssel kapcsolatos igénybejelentésben szereplő kérelmezőre (továbbiakban: jogosultak) és a 3. § (7) bekezdésben nevesített vállalkozókra terjed ki.

**(2)** A képviselő-testület a rendelet végrehajtásával kapcsolatos feladatokat a jegyzőre ruházza át.

**(3)** E rendelet alkalmazásában tüzelőanyag az előzetes igénybejelentések alapján a tűzifa, a szén, a propán-bután palackos gáz és a birkett.

**3. § (1)** A támogatás értéke 12.000 Ft/jogosult (továbbiakban: támogatás), mely természetbeni ellátásként vásárlási utalvány (továbbiakban: utalvány) formájában kerül folyósításra a jogosultak részére. Az utalvány – új kérelem benyújtása nélkül – a jogosultak igénybejelentése alapján kerül kiállításra, és a hivatal szociális irodájában személyesen, kizárólag a jogosult, vagy a jogosult által kiállított meghatalmazás alapján a meghatalmazott veheti át az erről szóló értesítés kézhezvételét követően.

**(2)** Az igénybejelentés feltétele annak tudomásul vétele az igénybejelentő részéről, hogy az Országos Katasztrófavédelmi Főigazgatóság ellenőrzi, hogy a bejelentő háztartása korábban téli rezsicsökkentésben nem részesült.

**(3)** Az utalvány az alábbiakat tartalmazza:

a) Tőszelvény, mely egyben igazolás:

aa) a „Téli rezsicsökkentéssel kapcsolatos tüzelő utalvány” elnevezést,

ab) az utalvány sorszámát,

ac) az utalvány értékét,

ad) az utalvány alapján vásárolható tüzelőanyag típusát és mennyiségét,

ae) az utalvány beváltásának helyét,

af) a felhasználási korlátozásokat,

ag) az utalvány érvényességi idejét,

ah) a jogosult nevét, lakcímét,

ai) a kiállítás keltét, a kiállító aláírását és bélyegzőjét;

b) Ellenőrző szelvény:

ba) az utalvány értékét és sorszámát,

bb) a jogosult nevét, lakcímét, személyazonosító igazolványának számát,

bc) a tüzelőanyag típusát és mennyiségét.

**(4)** Az utalvány a jogosultat az azon szereplő tüzelőanyag vásárlására jogosítja fel, az egyéb célra nem használható fel, az értéke sem egészben, sem részben készpénzre nem váltható át, másra nem ruházható át.

**(5)** A támogatás összege nem használható fel a tüzelőanyag jogosulthoz történő szállítási költségek fedezetére.

**(6)** Az utalványt csak az azon feltüntetett személy válthatja be, személyazonossága igazolásával.

**(7)** Az utalvány kizárólag az utalványon szereplő, az önkormányzattal megállapodást kötött vállalkozónál váltható be, aki naprakész nyilvántartást köteles vezetni a kiadott tüzelőanyagról.

**(8)** A (7) bekezdésben foglalt vállalkozóval az utalvány felhasználására, beváltására, elszámolására a polgármester megállapodást köt.

**4. §** Az önkormányzat 2019. december 15. napjáig biztosítja a tüzelőanyagátvételének lehetőségét.

**5. § (1)** E rendelet 2019. február 1. napján lép hatályba és 2019. december 31. napján hatályát veszti.

Bátaszék, 2019. ……………………….

**Dr. Bozsolik Róbert Kondriczné dr. Varga Erzsébet**

polgármester jegyző

A rendelet ……………………... napján kihirdetve!

Kondriczné dr. Varga Erzsébet

jegyző

1. a rendeletet Bátaszék város képviselő-testülete a 2019………………… ülésén fogadta el. [↑](#footnote-ref-1)